b'\n_START_ARTICLE_\nAnden puniske krig\n_START_SECTION_\n\xc3\x85rsagerne\n_START_PARAGRAPH_\nBaggrunden var en voksende styrkelse af Karthagos magt efter tabet af Sicilien i F\xc3\xb8rste puniske krig 241 f.Kr.. Mens romerne i den f\xc3\xb8lgende periode tiltvang sig ekstra karthagiske indr\xc3\xb8mmelser i Middelhavet (Korsika, Sardinien) satsede Karthago gennem den n\xc3\xa6ste snes \xc3\xa5r p\xc3\xa5 skabelse af et nyt imperium i Spanien ved grundl\xc3\xa6ggelse af en r\xc3\xa6kke kolonier. Is\xc3\xa6r under ledelse af generalen Hannibal lykkedes det at skaffe sig magt over store dele af det sydlige Spanien, hvilket foruroligede det romerske senat. P\xc3\xa5skuddet for krigen blev Hannibals belejring af byen Sagunt i 219, hvilket af romerne erkl\xc3\xa6redes for en overtr\xc3\xa6delse af tidligere aftaler. Da Karthago st\xc3\xb8ttede Hannibals kurs, erkl\xc3\xa6rede Rom krig.\n_START_SECTION_\nKrigens forl\xc3\xb8b\n_START_PARAGRAPH_\nEn stor del af krigen blev pr\xc3\xa6get af Hannibals angreb p\xc3\xa5 Italien, hvorved han hurtigt f\xc3\xb8rte krigen over p\xc3\xa5 romersk jord. I 218 f.Kr. gennemf\xc3\xb8rte han en storstilet felttog via det nuv\xc3\xa6rende Sydfrankrig, Schweiz og Norditalien (\xe2\x80\x9dtogtet over Alperne\xe2\x80\x9d) i spidsen for en h\xc3\xa6r p\xc3\xa5 ca. 40.000 mand med krigselefanter og stor udrustning. Trods store tab lykkedes det ham at komme igennem med en h\xc3\xa6r p\xc3\xa5 formentlig 26.000 mand og derved true romerne p\xc3\xa5 eget omr\xc3\xa5de. _NEWLINE_Den n\xc3\xa6ste fase pr\xc3\xa6gedes af en r\xc3\xa6kke store romerske nederlag. To romerske h\xc3\xa6re blev sl\xc3\xa5et af Hannibal ved Ticinus og Trebia. En stor sejr blev vundet over romerne ved Trasimeners\xc3\xb8en (217 f.Kr.), hvor den romerske konsul Flaminius blev lokket i en f\xc3\xa6lde med sin h\xc3\xa6r. En tid lykkedes det romerne at tr\xc3\xa6kke krigen i langdrag under diktatoren Fabius Maximus som undgik \xc3\xa5bne slag, men 216 f.Kr. vandt Hannibal \xc3\xa9n af sine st\xc3\xb8rste sejre i slaget ved Cannae, hvor to romerske konsuler blev omringet med deres talm\xc3\xa6ssigt overlegne h\xc3\xa6r og massakreret. Dette nederlag var t\xc3\xa6t p\xc3\xa5 at tvinge Rom i kn\xc3\xa6, men byen afslog fredstilbud og fortsatte kampen ved at yde store \xc3\xb8konomiske ofre. En anden vigtig faktor blev, at de fleste af byens forbundsf\xc3\xa6ller \xe2\x80\x93 stik imod Hannibals forventninger \xe2\x80\x93 forblev loyale. Kun Syrakus og Capua gik over til karthagerne. Ogs\xc3\xa5 Makedonien gik officielt ind i krigen p\xc3\xa5 Karthagos side, men krigsf\xc3\xb8relsen var ineffektiv og inkonsekvent._NEWLINE_De n\xc3\xa6ste mange \xc3\xa5r fortsatte krigen uden de store begivenheder. Romerne undgik af al magt \xc3\xa5bne slag, og da Hannibal ikke ville r\xc3\xb8mme halv\xc3\xb8en, m\xc3\xa5tte han holde sig i felten, hvilket t\xc3\xa6rede p\xc3\xa5 hans h\xc3\xa6r. Samtidig lykkedes det Rom at skaffe nye og mere kompetente generaler, f\xc3\xb8rst og fremmest Marcellus og Scipio Africanus den \xc3\x86ldre.  Hannibal angreb ikke \xc3\xa9n eneste gang Rom, sk\xc3\xb8nt der var flere rygter om det, han synes ikke at have villet risikere h\xc3\xa6ren. Imens lykkedes det romerne at generobre og kn\xc3\xa6kke b\xc3\xa5de Syrakus 212 f.Kr. og Capua kort efter. I Spanien gik krigen f\xc3\xb8rst mere ustabilt for romerne, men ogs\xc3\xa5 her fik de efterh\xc3\xa5nden overtaget. Hannibals bror Hasdrubal s\xc3\xb8gte at unds\xc3\xa6tte ham med en h\xc3\xa6r fra Spanien, men blev sl\xc3\xa5et og dr\xc3\xa6bt 207 f.Kr. ved Metaurus-floden. Fra 206 f.Kr. var romerne herrer over Spanien._NEWLINE_Efterh\xc3\xa5nden stod romerne s\xc3\xa5 st\xc3\xa6rkt, at de kunne forberede en invasion i Afrika og derved true Karthago. Dette skabte panik og man kaldte Hannibal hjem med h\xc3\xa6ren til forsvar. Imens tog Scipio ledelsen af den romerske krigsf\xc3\xb8relse og invaderede 203 f.Kr. Nordafrika, hvor han fik v\xc3\xa6rdifuld milit\xc3\xa6r st\xc3\xb8tte af Karthagos lokale rival, Kong Massinissa af Numidien. Afg\xc3\xb8relsen faldt i slaget ved Zama 202 f.Kr. hvor Hannibal blev fuldst\xc3\xa6ndig sl\xc3\xa5et af en romersk-numidisk h\xc3\xa6r. Derefter bad Karthago om fred.\n_START_SECTION_\nFredsslutningen\n_START_PARAGRAPH_\nFreden 201 gjorde ende p\xc3\xa5 Karthagos dominerende stilling. Byen m\xc3\xa5tte udlevere alle krigselefanter, betale 10.000 talenter i rater, besk\xc3\xa6re sin fl\xc3\xa5de til ti skibe og opgive at have en h\xc3\xa6r. Reelt blev byen herved romersk vasal. For Rom blev sejren indledningen til en ny serie krige mod de hellenistiske stater, f\xc3\xb8rst og fremmest Makedonien.\n_START_SECTION_\nKrigens betydning\n_START_PARAGRAPH_\nDen Anden Puniske Krig er \xc3\xa9n af de vigtigste krige i Roms historie overhovedet. Den gjorde byen til den dominerende magtfaktor i det vestlige Middelhav, ligesom den \xc3\xa5bnede vejen til magten i b\xc3\xa5de Spanien og Nordafrika. Det var imidlertid ogs\xc3\xa5 en krig der viste, hvor farlige karthagerne kunne v\xc3\xa6re. Under kampene mod Hannibal 218-216 led den romerske republik nogle af sine v\xc3\xa6rste milit\xc3\xa6re nederlag, og krigen kr\xc3\xa6vede milit\xc3\xa6r nyt\xc3\xa6nkning og bedre generaler. Ogs\xc3\xa5 de store \xc3\xb8del\xc3\xa6ggelser i Italien under Hannibals felttog gjorde \xc3\xb8konomisk skade og har muligvis bidraget til sv\xc3\xa6kkelsen af den romerske bondestand. At romerne klarede krisen milit\xc3\xa6rt, skyldes formentlig dels udholdenhed, dels en klog politik over for forbundsf\xc3\xa6llerne f\xc3\xb8r krigen. Hannibal m\xc3\xa5tte desuden v\xc3\xa6sentligt udk\xc3\xa6mpe kampen i Italien uden st\xc3\xb8tte hjemmefra.'